สุรพล โอภาสเสถียร ตั้งเป้าคนไทยยืดอกพกเครดิต
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

....ชีวรัตน์ กิจนกาธนพงศ์
เปิดตัวเอ็มดีใหม่ “เครดิตบูโร” บริษัท ข้อมูลเครดิตแห่งชาติ “สุรพล โอภาสเสถียร” กับภารกิจที่ท้าทาย การผลักดันให้เครดิตบูโรเป็นรากฐานให้ระบบสถาบันการเงินมีประสิทธิภาพ กลั่นกรองบุคคลที่มีโอกาสสร้างหนี้เสียออกจากระบบ พร้อมกับล้างภาพลักษณ์ตัวการขึ้นบัญชีดำ (แบล็กลิสต์) ลูกหนี้ประวัติไม่ดี กำหนดเป้าหมาย “คนไทยยืดอกพกเครดิต”
สุรพล กล่าวว่า ในวาระ 4 ปีที่รับตำแหน่ง สิ่งที่มุ่งหวังอยากให้เครดิตบูโรเป็นสถาบันที่มีความน่าเชื่อถือ มีภาพลักษณ์ในทางบวก คนจะได้เข้าใจเครดิตบูโรอย่างถูกต้อง เพราะวัตถุประสงค์การจัดตั้งเครดิตบูโรเพื่อช่วยป้องกันปัญหาเอ็นพีแอล และให้สถาบันการเงินมีความมั่นคง รวมทั้งทำให้คนไทยมีวินัยทางการเงินมากขึ้น
“ผมอยากเห็นคนไทยหรือนักธุรกิจยืดอกพกเครดิต คนจะภาคภูมิใจก็ต่อเมื่อมีเครดิต ไม่จำเป็นต้องเอาหลักประกันที่ไหน หลักประกันที่ดีที่สุดคือการประพฤติที่มีวินัย พูดคำไหนก็คำนั้น สัญญาเป็นสัญญา เครดิตจะต้องมาจากการประพฤติปฏิบัติตัวเอง อยากให้คนไทยเห็นคุณค่าตรงนี้ ทำประวัติตัวเองให้ดีแล้วความเชื่อถือจะมาก” สุรพล กล่าว 
ความท้าทายของเครดิตบูโรทั่วโลก จะถูกท้าทายว่าเป็นเครื่องมือการปฏิเสธสินเชื่อ หรือคำว่าแบล็กลิสต์ (บัญชีดำ) แต่จริงๆ แล้วไม่ได้พูดถึงคนอีกจำนวนมากที่สามารถเข้าถึงสินเชื่อได้ 
ในขณะเดียวกันระบบสถาบันการเงินไทยถูกท้าทายในเกณฑ์ต่างๆ มีความเข้มงวดมากขึ้น เมื่อก่อนผู้จัดการสาขาดูทุกเรื่อง อนุมัติได้ทุกอย่าง ปัจจุบันไม่ได้ ต้องมีคณะกรรมการ มีคนหาลูกค้า คนวิเคราะห์สินเชื่อ และมีคนมารีวิวอีกครั้งว่าตรงกับนโยบายหรือไม่ และมีคนอนุมัติ มีกระบวนการตรวจสอบมากมาย เพราะมีกระบวนการ ดังนั้นคนที่ไปขอสินเชื่อก็ต้องมีการปรับตัว
การขอสินเชื่อลูกค้าต้องตอบคำถามสถาบันการเงิน 4 ข้อให้ได้ ข้อที่ 1 กู้จะเอาไปทำอะไร 2.หนี้ใหม่จะใช้คืนยังไง 3.หนี้เก่าใช้คืนยังไง และหนี้เก่าบวกหนี้ใหม่จะใช้คืนยังไง และ 4.ถ้าจะกู้เงินมาใช้เงินกู้เก่า แล้วหนี้ใหม่จะใช้คืนยังไง
สังคมไทยต้องมีการพัฒนา ซึ่งแต่ละฝ่ายต้องมีความรับผิดชอบร่วมกัน ผู้ปล่อยกู้ก็ต้องรับผิดชอบว่า ต้องมีกระบวนการคัดกรองที่ได้มาตรฐาน มีหลักวิชาการ ไม่ใช่ดูว่ารู้จักกัน มีเส้นสาย หรือดูโหงวเฮ้ง สิ่งที่จะต้องดูคือ 1.มีความสามารถที่จะจ่ายหรือไม่ 2.มีความตั้งใจที่จะจ่าย ก็ต้องดูประวัติที่ผ่านมา และ 3.ดูหลักประกันว่ามีคุณค่าหรือไม่ ในฝั่งลูกหนี้ที่จะไปขอยืมเงินก็ต้องมั่นใจว่ากู้เงินแล้วมีความสามารถที่จะชำระหนี้คืนได้ และไม่นำเงินไปใช้ผิดประเภท
ในฝั่งเครดิตบูโรก็รับผิดชอบในส่วนของคุณภาพข้อมูลที่จะเอาไปให้สมาชิกใช้ หลักการของเครดิตบูโรเรื่องข้อมูลต้อง “เพียงพอ ถูกต้อง ครบถ้วน ทันสมัย พร้อมใช้งาน” เพียงพอที่จะนำไปวิเคราะห์สินเชื่อ ถูกต้องตามข้อเท็จจริง ครบถ้วน ทันสมัย พร้อมใช้งานได้ง่าย 
ล่าสุด เครดิตบูโรได้ขยายการบริการการตรวจสอบข้อมูลเครดิตบูโรจากเคาน์เตอร์ธนาคารและตู้เอทีเอ็มของธนาคารกรุงไทย และธนาคารไทยพาณิชย์ทุกสาขา จะได้มีช่องทางในการให้ลูกค้าสามารถที่จะตรวจสอบเครดิตบูโร คนเห็นรีพอร์ตแล้วเอามาปรับปรุงตัว ลูกค้าสามารถที่จะเข้าถึงข้อมูลส่วนตัวเองได้ โดยเอาบัตรเอทีเอ็มไปเสียบที่ตู้เอทีเอ็ม เข้าไปหาเมนูตรวจข้อมูลเครดิต กดเลขบัตรประชาชน 13 หลัก เบอร์โทร. และกดตกลง ขอที่อยู่เอทีเอ็มส่งมาที่เครดิตบูโร ซึ่งบริษัทก็จะทำรายงานส่งให้ลูกค้าทางไปรษณีย์ โดยคิดค่าธรรมเนียม 150 บาท จัดส่งรายงานภายใน 7 วัน
ในช่วงที่ผ่านมาประชาชนได้ให้ความสำคัญและเข้าใจเครดิตบูโรเพิ่มมากขึ้น โดยอัตราการตรวจสอบประวัติการเงินตัวเอง เมื่อปี 2550 มีการตรวจประวัติทางการเงินตัวเอง 4,000 รายการต่อเดือน ปัจจุบันมีการตรวจสอบประมาณ 2.4 หมื่นรายการต่อเดือน 
สำหรับอัตราการตรวจสอบข้อมูลเครดิตบูโรของสถาบันการเงินเริ่มมีมากขึ้น โดยเฉลี่ย 7 เดือนที่ผ่านมา ประมาณ 4 หมื่นรายการต่อวัน สะท้อนว่ามีการยื่นขอสินเชื่อมากขึ้น ส่วนสถาบันการเงินมีการมายื่นขอตรวจสอบประวัติการเงินเพื่ออนุมัติสินเชื่อ 7.76 ล้านครั้ง ซึ่งคาดว่าทั้งปีจะมีการมายื่นขอตรวจสอบสินเชื่อประมาณ 1516 ล้านครั้ง ซึ่งใกล้เคียงกับช่วงภาวะเศรษฐกิจดี ถ้าเศรษฐกิจดีก็มีคนมาขอสินเชื่อมาก จำนวนการตรวจสอบสินเชื่อก็มากตามไปด้วย ปัจจุบันมีฐานข้อมูลในระบบกว่า 60 ล้านบัญชี แยกเป็นบัญชีส่วนบุคคล 58 ล้านบัญชี และนิติบุคคล 3.6 ล้านบัญชี
ในแผนแม่บทการเงิน ฉบับที่ 2 ระบุหน้าที่ของเครดิตบูโรใน 5 ปีข้างหน้า ซึ่งกำหนดให้เครดิตบูโรเป็นโครงสร้างพื้นฐานของสถาบันการเงินไทย โดยแผนพัฒนาระบบการเงิน ฉบับที่ 2 ระบุให้สถาบันการเงินมีระบบข้อมูลที่มีประสิทธิภาพสำหรับการบริหารความเสี่ยงของสถาบันการเงิน โดยจะต้องประสานงานกับข้อมูลเครดิตบูโร เพื่อเพิ่มประสิทธิภาพในการบริหารข้อมูลลูกหนี้ ซึ่งรวมถึงการขยายขอบเขตของข้อมูล และการขยายขอบเขตการให้บริการของเครดิตบูโร เช่น ระบบการเตือนภัยความเสี่ยง เครดิตสกอริงของลูกหนี้รายย่อย หรือเอสเอ็มอี 
รวมถึงการประสานงานกับสมาคมธนาคารเพื่อพัฒนาระบบ Data Pooling Operation Risk Loss Data พิจารณาจัดทำและเป็นข้อมูลเพิ่มเติมเพื่อประโยชน์ในการทำธุรกิจของสถาบันการเงิน เช่น ข้อมูลเอ็นพีแอล และข้อมูล Peer ซึ่งเป็นข้อมูลการเปรียบเทียบอ้างอิงกับระบบ 
ขณะนี้ได้มีการพัฒนาเครดิตสกอริงของบุคคลธรรมดามีการพัฒนาเสร็จแล้ว ตอนนี้อยู่ในช่วงการเชิญสมาชิกมาทดสอบ ซึ่งคาดว่าจะให้บริการได้ในปีหน้า 
การให้คะแนนเครดิตของบุคคลจะกำหนดคะแนน 300900 คะแนน เกรด AA ถึง HH ประมาณ 8 ช่วง และมาดูความหมายโอกาสที่จะผิดนัดชำระหนี้ในรอบ 12 เดือนนี้ ซึ่งการทำเครดิตสกอริง เพื่อที่จะให้คนดีได้มีโอกาส สังคมควรให้ประโยชน์กับคนที่ทำดี และกันคนไม่ดีออกไปจากระบบ คนที่ดีผ่อนชำระตรงเวลาก็ควรได้รับผลตอบแทนดอกเบี้ยที่ถูก เชื่อว่าสังคมไทยก็จะต้องทำได้ ซึ่งในต่างประเทศก็ทำได้แล้วตามหลักการที่ว่า “ไฮริส ไฮเทิร์น” มีความเสี่ยงสูง ก็ต้องได้รับผลตอบแทนที่สูง 
นอกจากนี้ เครดิตบูโรมีแนวคิดที่จะลดภาระต้นทุนของสังคมและธนาคารพาณิชย์ โดยการเสนอการรวบรวมรายงานประจำปีประวัติทางการเงิน ที่ปัจจุบันธนาคารพาณิชย์ทุกแห่งจะต้องส่งให้กับลูกค้า ซึ่งหากให้เครดิตบูโรทำหน้าที่รวบรวมการส่งประวัติทางการเงินให้ลูกค้า ซึ่งจะทำให้ลูกค้าได้ข้อมูลครบถ้วนทั้งหมด ไม่กระจัดกระจาย ในส่วนสถาบันการเงินก็ลดต้นทุนการจัดส่ง และการพัฒนาระบบสกอริงจะทำให้สถาบันการเงินแต่ละแห่งไม่ต้องไปลงทุนจ้างต่างชาติ พัฒนาระบบเอง อีกทั้งเครดิตบูโรมีข้อมูลรวมกว่า 60 ล้านบัญชี ซึ่งจะทำให้การวิเคราะห์ในเชิงสถิติแม่นยำมากกว่า
“สามารถพูดได้เต็มปากว่า ตั้งแต่มีเครดิตบูโรแล้วเอ็นพีแอลลดลง สถาบันการเงินมีเซฟการ์ด การบริหารความเสี่ยงรอบคอบมากขึ้น ทำให้ภาพเอ็นพีแอลที่จะมาหลอกหลอนในอดีตไม่ค่อยเห็น เพราะว่าถ้ามีคุณสมบัติไม่ถึงก็ไม่สามารถได้รับสินเชื่อตั้งแต่ต้นทาง ดีกว่าเป็นเอ็นพีแอลมันแก้ไขยาก” สุรพล กล่าว
นอกจากนี้ เครดิตบูโรอยากจะมีส่วนช่วยในสังคม ซึ่งจะเป็นฐานข้อมูลให้ทางการใช้ในการกำกับนโยบายทางการเงิน สิ่งที่กำลังจะทำข้อมูลเชิงอุตสาหกรรม โดยในปีหน้าจะมีการแถลงข่าวของเครดิตบูโรทุกไตรมาส เช่น แนวโน้มเครดิตบูโร ปัญหาการติดค้างชำระหนี้แต่ละประเภทเพิ่มขึ้นหรือลดลงเพื่อเป็นการส่งสัญญาณเตือน